**Flevoland** er en av Nederlands tolv provinser. Den ble til i 1986 på land gjenvunnet fra IJsselmeer og er landets yngste provins. Hovedstaden er Lelystad. Flevoland har en befolkning på 391 967 (2011). Provinsen dekker et areal på 2 412 km², hvorav 1 416 km² er land og 996 km² vann.

Navn
----

Provinsen har sitt navn etter *Lacus Flavo*, romernes navn på innsjøen som senere ble til Zuiderzee.

Historie
--------

Fra byggingen av polderen som ble til Flevoland. Foto fra 1963  Foto: Nationaal Archief 
I 1932 ble Zuiderzee avstengt fra Nordsjøen og ble til den kunstige innsjøen IJsselmeer. Gjenvinning av land startet. Det som ble til Flevoland ble gjenvunnet i tre steg, først ved Noordoostpolder i 1942, så den østlige delen av hovedlandet Flevopolder i 1957 og deretter den sørlige i 1968. Arbeidet med avstenging av Zuiderzee og gjenvinning av land ble planlagt av Cornelis Lely i 1918. Flevolands hovedstad er oppkalt etter ham. 

Landet som ble gjenvunnet til Noordoostpolder hørte fra 1950 under provinsen Overijssel, men ble i 1955 overført til et eget forvaltningsorgan. Utviklingen av næringsliv og bosetning var i 1986 kommet så langt, at Flevoland fra 1. januar dette året fikk status som en egen provins.

Geografi
--------

Kart over Flevoland
Flevoland består av polder, land gjenvunnet fra sjøen. Provinsen grenser i vest til innsjøene IJsselmeer og Markermeer, i nord til Friesland, i nordøst til Overijssel, i øst til Gelderland og i sør til Utrecht og Noord-Holland. 

Landskapet i provinsen er nøye planlagt. Provinsen består av to poldere, delt i tre deler. Noordoostpolder i nordøst er adskilt fra Flevopolder, provinsens hoveddel, som igjen er delt i en østlig og en sørlig del. Inndelingen stammer fra prosessen der landet ble gjenvunnet fra innsjøen.

Noordoostpolder er preget av jordbruksland og skogsområder. Bebodde områder er konsentrert i den største byen Emmeloord med ti omliggende landsbyer innenfor korte avstander.

Flevopolder har to deler. Den østlige delen av provinsen fikk også jordbruksland, men samtidig ble mer land benyttet til boliger og det ble lagt til rette for fritidsfasiliteter og gode vegforbindelser. Hovedstaden Lelystad ble planlagt og reist her og har fått følge av byen Dronten og landsbyene Biddinghuizen og Swifterbant. Den sørlige delen av Flevopolder ligger nært Amsterdam og er sterkest preget av urbanisering, særlig i sørvest der byen Almere ligger.

Større naturområder er Oostvaardersplassen mellom Almere og Lelystad ut mot Markermeer og skogen Horsterwold ved Zeewolde.

Hele provinsen Flevoland utgjør et *waterschap*, organet som forvalter diker, kanaler, vannforsyning og avløp. Organet heter *Waterschap Zuiderzeeland* og har ansvar for forvaltning av 1500 km² land, 700 km² innsjø, 265 km diker og 1200 km kanaler.

* Satellittbilde av Noordoostpolder, provinsens nordlige delSatellittbilde av Noordoostpolder, provinsens nordlige del
* Satellittbilde av Flevopolder, provinsens sørlige delSatellittbilde av Flevopolder, provinsens sørlige del

Befolkning
----------

Flevoland hadde i 2011 et folketall på 391 967. Provinsen har en befolkning der 73,1 % er nederlendere og 26,9 % innvandrere.

Almere er med sine 190 655 den største byen. Hovedstaden Lelystad har et folketall på 75 111, mens Dronten har 40 164, Noordoostpolder 46 253 og Zeewolde 21 106.

Politikk og administrasjon
--------------------------

Provinsen styres av et folkevalgt organ, *Provinciale Staten*, på 39 medlemmer valgt for en periode på fire år. Staten er representert i provinsen ved Kongens kommissær. 

Flevoland er inndelt i seks kommuner.

Kommuner
Kommuner i FlevolandKommuner i Flevoland

|  |  |
| --- | --- |
| 1. Almere
2. Dronten
3. Lelystad
4. Noordoostpolder
5. Urk
6. Zeewolde
 |  |

Samferdsel
----------

Aviodrome ved Lelystad
Provinsen er forbundet med det øvrige Nederland ved motorvegene A6 og A27. Flevoland er også knyttet til det nederlandske jernbanenettet, med hovedstasjoner i Almere og Lelystad. Hovedlinjen heter Flevolijn. Hanzelijn er under bygging og vil forbinde Lelystad med Zwolle. 

Ved hovedstaden ligger Lelystad Airport. Her finner man også *Nationaal Luchtvaart-Themapark Aviodrome*, også kjent som bare *Aviodrome*.

Se også
-------

* Walibi World
* FlevOnice

Referanser
----------

1. 1 2  «Standcijfers bevolking Flevoland en Nederland (1 januari 2011)» Arkivert 1. juni 2015 hos Wayback Machine. Provincie Flevoland.
2. ↑  «Oppervlakte (km²) van land, binnenwater en totaal in Flevoland en per gemeente, 1 januari 2010» Arkivert 27. desember 2014 hos Wayback Machine. Provincie Flevoland.
3. ↑  «Flevoland», i John Everett-Heath: *Concise Dictionary of World Place-Names*, Oxford: Oxford University Press, 2010.
4. ↑  «A short history of Flevoland» Arkivert 16. juni 2013 hos Wayback Machine. Landschapsbeheer Flevoland.
5. 1 2 3 4  «From past to present» Arkivert 29. juni 2012 hos Wayback Machine. Provincie Flevoland.
6. ↑  «Zuiderzeeland Regional Water Authority» Arkivert 26. juni 2012 hos Wayback Machine. Waterschap Zuiderzeeland.
7. ↑  «Zetelverdeling en politieke partijen» Arkivert 20. juni 2012 hos Wayback Machine. Provincie Flevoland.
8. ↑  «Traffic and transport»[*død lenke*], Provincie Flevoland.

Eksterne lenker
---------------

* (nl) Offisielt nettsted Rediger på Wikidata

* (en) Flevoland – kategori av bilder, video eller lyd på Commons Rediger på Wikidata

| * v
* d
* r
Nederlands provinser |
| --- |
| 
* Drenthe
* Flevoland
* Friesland
* Gelderland
* Groningen
* Limburg
* Noord-Brabant
* Noord-Holland
* Overijssel
* Utrecht
* Zeeland
* Zuid-Holland

 | Nederlands flagg |
| ISO 3166-2:NL |

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Brockhaus Enzyklopädie **·** Nationalencyklopedin **·** VIAF **·** GND **·** LCCN **·** BNF **·** BNF (data) **·** BNE **·** GeoNames **·** MusicBrainz
 |